作者:盧摯
標題:雙調・湘妃怨西湖
內容:湖山佳處那些兒，恰到輕寒微雨時。東風懶倦催春事，嗔垂楊嫋綠絲，海棠花偷抹胭脂。任吳岫眉尖恨，厭錢塘江上詞，是個妒色的西施。朱簾畫舫那人兒，林影荷香雨霽時。樽前歌舞多才思，紫雲英瓊樹枝，對波光山色參差。切香脆江瑤膾，擘輕紅新荔枝，是個好客的西施。蘇堤鞭影半痕兒，常記吳山月上時。閒尋靈鷲西巖寺，冷泉亭偏費詩，看煙鬟塵外丰姿。染絳綃裁霜葉，釀清香飄桂子，是個百巧的西施。梅梢雪霽月芽兒，點破湖煙雪落時。朝來亭樹瓊瑤似，笑漁蓑學鷺鷥，照歌臺玉鏡冰姿。誰亻孱亻愁鴟夷子，也新添兩鬢絲，是個淡淨的西施。